A fordítás az alábbi kiadás alapján készült:

WOMEN OF LEMURIA: Ancient Wisdom for Modern Times

Írta: Monika Muranyi – Dr. Amber Wolf - Kryon

Copyright © 2018 by Ariane Edition

Originally published in 2018 by Ariane Editions. CANADA

Copyright Unio Mystica Kiadó

Borítóterv és nyomdai előkészítés: Földi Hajnal

Szerkesztette: György Zsófia

Kiadja az Unio Mystica Kiadó © Minden jog fenntartva

A könyv – a kiadó írásos jóváhagyása nélkül – sem egészben, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

Unio Mystica Kiadó, Fót, 2019

ISBN 978-615-5546-42-6

TARTALOMJEGYZÉK

Köszönetnyilvánítás

Előszó

I. Az ősi Lemúria

II. A lemúriai nők

III. A nagy váltás

IV. A Lemúriai Női Testvériség

V. A rendhagyó, titkos „Női Testvériség”

VI. Újraírni a jövőt

A szerzőkről

KÖSZÖNETNYILVÁNÍTÁS

Ez a könyv Monika Muranyi és dr. Amber Wolf együttműködésének eredményeképpen született. Mindkettőnkre mély hatást gyakoroltak Kryon Lee Carroll által közvetített üzenetei, ezek teljesen megváltoztatták az életünket. Kryon az emberiség vezérlő fénye, és szeretnénk kifejezni mély hálánkat és köszönetünket Leenek, amiért eljuttatja az üzeneteit a világnak, valamint a Lemúriai Női Testvériség szakrális köreinek! Ezek az üzenetek kibővítették a Lemúriával kapcsolatos tudásunkat, és magyarázatot nyújtottak a nők szerepével kapcsolatban e bolygón.

Szeretnénk köszönetet mondani kivételes szerkesztőnknek, Lourana Howardnak, és a kiadónknak, Marc Vallée-nak, aki a kanadai Montrealban működő Ariane Editionsnél dolgozik. Köszönet és hála illeti meg a világszerte felébredő rengeteg nőt is, különösen azokat, akik valamilyen módon felvették a kapcsolatot a Lemúriai Női Testvériséggel. Szeretünk értesülni a pozitív, sorsfordító hatásokról, amelyek a Kryonnal, a Női Testvériséggel vagy akár a kettővel egyszerre történő kapcsolódás eredményei. Szeretnénk köszönetet mondani neked is, amiért úgy döntöttél, hogy elolvasod ezt a könyvet! Függetlenül attól, hogy melyik nem képviselője vagy, szeretnénk tisztelettel adózni a benned lévő isteni nőinek vagy isteni férfinak, és áldásnak érezzük, hogy részesei lehetünk a spirituális utadnak!

ELŐSZÓ

Egy olyan könyvet tartasz a kezedben, amely több forrásból született. Az itt bemutatott információk esszenciájának eredeti kezdetei valójában több mint 26 ezer évvel ezelőttre nyúlnak vissza. Ám csupán 2011 után történtek meg azok a szinkronisztikus események, amelyek lehetővé tették a lemúriai nők ősi bölcsességének újrafelfedezését. Ilyen szikronicitás volt dr. Amber Wolf Akasha-felébredése, Kryon közvetített üzenetei, amelyek Lee Carroll (Kryon eredeti közvetítője) tolmácsolásában érkeztek, valamint Monika Muranyi elkötelezettsége és szenvedélye, aki Kryon tanításain alapuló tematikus könyveket ír.

2011-ben dr. Amber Wolf megszervezte a Lemúriai Női Testvériség első gyűlését. Mára már létrejött azoknak a Csillagnővéreknek a globális hálózata, akik a Lemúriai Női Testvériség közösségének a tagjai. Céljuk az isteni női energia újjáélesztése, és a plejádokbeliektől kapott eredeti Akasha-emlékek visszaállítása. A szándék az, hogy a nők visszaemlékezzenek szentségükre, álljanak ki ezen igazság mellett, és legyenek az együttérző anyai energia élő példái.

Éveken keresztül dr. Amber Wolf tartotta a Női Testvériség szakrális köreinek gyűléseit Észak- és Dél-Amerikában, valamint Kanadában. A Női Testvériség az évi első találkozója 2014-ben egy különleges meglepetést tartogatott. Lee Carroll felajánlotta, hogy a gyűlés folyamán közvetíti Kryon üzenetét. Ez volt az az alkalom, amelynek során Kryon felfedte, hogy Amber lemúriai neve Mele’ha volt, és információkat adott át a Női Testvériséggel kapcsolatban. Azóta rengeteget tudtunk meg az ősi Lemúriáról, a Női Testvériségről és Mele’ha szerepéről.

Ez a könyv tartalmazza a Monika Muranyi által rögzített Kryon-üzeneteket és -tanításokat Lemúriáról és a Lemúriai Női Testvériségről, valamint dr. Amber (Mele’ha) Wolfnak a beszámolóját a témával kapcsolatban. Dr. Wolf az utolsó lemúriai papnő volt, aki jelenleg is lehetővé teszi, hogy eljusson hozzánk a Csillaganyák, a plejádokbeliek tanítása és bölcsessége. Ezenkívül Kryon is megválaszolt több mint húsz kérdést, amely a könyvben tárgyalt témakörhöz tartozik. A Lemúriai Női Testvériség gyűlésein elhangzott Kryon-közvetítések teljes gyűjteménye elérhető hanganyagok formájában dr. Amber Wolf weboldalán (www.amberwolfphd.com/free-audio).

Reméljük, hogy a könyvben rejlő bölcsesség, tudás és energetikai kommunikáció javulást teremt az életedben! Az a leghőbb vágyunk, hogy vállad fel mesteri mivoltodat, húzd ki magad, és ünnepeld az életed! Nem véletlen, hogy most itt vagy ezen a gyönyörű bolygón. Ahogyan az sem véletlen, hogy most ezt a könyvet olvasod. Arra kérünk, hogy elmélkedj egy kicsit Kryon bölcs szavain…

„Amikor a bolygó legnagyobb mesterei a föld porát taposták, láthattátok a férfiúi mivoltukban rejlő nőiséget. Gyengédség sütött a szemükből. Az anyjuktól kapottak tükröződtek bennük. A bolygó édes női szellemiségének kiárasztása a földi béke titka. Ezt ti is tudjátok. Legyetek tisztában azzal, hogy bármik lehettek! Ez az egyszerű üzenetem a nők számára, akik kulcsszerepet játszanak a bolygó lágyságának megteremtésében.”

Élő Kryon-közvetítés – elhangzott a Lemúriai Női Testvériség gyűlésén az oregoni Portlandben – 2014. november 22.

Áldás és szeretet,

Monika Muranyi és Amber (Mele’ha) Wolf, PhD

ELSŐ FEJEZET

AZ ŐSI LEMÚRIA

LEMÚRIA TÖRTÉNETE

Ahhoz, hogy Lemúria történetéről írjon az ember, néhány egyedi tulajdonság birtokában kell lennie, amelyek nagyban eltérnek az olyan ősi civilizációk történelmének ismertetéséhez szükséges jellemzőktől, mint például Egyiptom. Ám pontosan ezek miatt a jellemzők miatt döntöttél úgy te is, hogy elolvasod ezt a könyvet. Az egyik ilyen jellemző az, hogy felébredt ősi lélek vagy! Mi is az az ősi lélek? Kryon szerint annak, hogy valaki ősi lélek, semmi köze sincs az életkorhoz. Ez sokkal inkább az akashabeli korunkhoz kapcsolódik, vagyis ahhoz a számhoz, amely megmutatja, hogy hány létidőt éltünk le a bolygón. Ennek eredményeképpen a legtöbb ősi lélek mély bölcsességet hordoz, hiszen nekik van a legtöbb tapasztalásuk.

Ősi lélekként fogékonyabb vagy arra, hogy spirituális igazságokkal kapcsolatos tudásra vágyj. Ősi lélekként valószínűbb, hogy Kryon üzenetei összerezegnek a saját akashabeli emlékeiddel. Sosem hallottál még Kryonról? Ha egyszerűen akarok fogalmazni, akkor azt mondom, hogy Kryon egy szeretetteli entitás, aki esszenciális információkkal, lényegi tanításokkal és ezoterikus megértésekkel teli, ösztönző üzeneteket juttat el az emberiség számára. Kryon eredeti közvetítője Lee Carroll, aki 1989 óta adja át nekünk Kryon üzeneteit. A közvetített üzenetek a bolygó elmozduló energiáival és az emberi tudatosság fejlődésével párhuzamosan folyamatosan fejlődnek és változnak. Mindig van valami új felfedeznivaló! Ettől olyan izgalmas éppen most élni a Földön, amely sikeresen levizsgázott, és a világméretű béke felé halad.

Mielőtt részletesen elmesélnénk Lemúria történetét, fontos, hogy tisztában legyél az emberiség spirituális származásával. Honnan érkeztünk? Vajon egyszerűen magasabb rendű emlősök vagyunk, akik itt a Földön fejlődtek ki? Vagy földönkívüliek alkottak meg bennünket? Hogyan illenek mindebbe a különféle szervezett hitrendszerek teremtéstörténetei? Te mit gondolsz az eredetünkről? A válaszaidat ezekre a kérdésekre valószínűleg a saját, személyes utad határozza meg. Kryon válasza pedig az, hogy egy nagyobb, galaktikus család része vagyunk. Az emberiség lassan elkezd ráébredni a mélyebb igazságokra azzal kapcsolatban, hogy kik vagyunk valójában.

Kryon szerint a galaxisunkat a Teremtő Forrás alkotta meg, és Isten szeretete tölti be. A galaxisunk fizikája elfogult a teljesség, egyensúly és élet iránt. A galaxisunkban egyszerre mindig egy bolygón történik az, amin most az emberiség keresztülmegy: egy kissé megváltoztatták a DNS-ünket (elültették benne a spiritualitás magját), hogy tartalmazza az isteniség multidimenzionális részét is, és így kezdetét vehesse egy több ezer éven át tartó teszt. A teszt célja az, hogy lássák, az emberek képesek-e felfedezni a bennük lévő Istent, saját isteni mivoltukat, a Teremtő Forrással – a jótékony teremtő rendszerrel – való kapcsolatukat. Azok a bolygók, ahol az emberek felismerik isteniségüket, engedélyt kapnak arra, hogy felemelkedett státuszba lépjenek, és felkérik őket arra, válasszanak egy másik bolygót a galaxisban, és adják tovább a szent DNS-üket, hogy elkezdődhessen egy újabb teszt. Kryon ezt a rendszert magyarázta el nekünk. A szabad döntés által egy szeretetteli, jótékony terv részeként a földi emberiségbe is el lettek ültetve a spirituális magok, és ezzel képessé váltunk arra, hogy megtestesítsünk egy lelket, és tudatába kerüljünk a fénynek (a magas szintű tudatosság eredményeként létrejövő energiának) és a sötétségnek (a fény hiányának).

Kryon elmondta nekünk, hogy a Föld bolygón a magok elültetését a plejádokbeliek végezték, akik tehát a mi spirituális szüleink. Ha megvizsgáljuk a világszerte élő őslakos törzsek teremtéstörténeteit, láthatjuk, hogy a legtöbbjük a Hét Nővért és a plejádokbelieket említi teremtőinkként. Tehát a kérdésekre, hogy kik vagyunk, és honnan származunk, a válasz az, hogy a Föld bolygón kifejlődött, organikus ember és a plejádokbeliekként ismert felemelkedett lények szent DNS-ének összeolvadásából jöttünk létre. Íme Kryon magyarázata arról, hogyan is kezdődött mindez:

Körülbelül 200 ezer éve, amikor a plejádokbeliek először látogattak el a Földre, az emberiség egy csoport volt, egy a többi evolúciós fajta közül. Az emberi lénynek nevezett emlősnek is több alaki változata volt. A mai emlősökhöz hasonlóan számukra is a változatosság biztosította a túlélést. Eredetileg huszonhatféle különböző típusú ember volt jelen a bolygón, de ez a szám tizenhétre csökkent már azelőtt, hogy a plejádokbeliek megérkeztek volna (a természetes evolúciós kiválasztódás következtében). A plejádokbelieknek az volt a feladata, hogy megváltoztassák a DNS-eteket a magok elültetéséhez, hogy az alkalmassá váljon a spirituális, plejádokbeli DNS-kiegészítés befogadására. Az emberiségnek arra volt szüksége, hogy csupán egyetlenfajta emberi lény maradjon, az, amelyik ma is itt van a bolygón, de már a „kozmosz DNS-ével” rendelkezzen. Ahogy azt ti is észrevehettétek, ennek az emberfajtának már nincsenek változatai, ahogy a többi földi emlősnek. Ilyenek vagytok ma.

Tehát evolúciós szempontból egyediek vagytok mindenhez képest, amit magatok körül láthattok. A folyamat során megszületett a 23 kromoszómával bíró emberi lény, miközben körülöttetek minden hagyományos emlős 24 kromoszómával rendelkezik. Tehát a plejádokbeliek idejöttek, és megajándékoztak benneteket az ő DNS-ükkel – az ő hozzájárulásuk eredménye volt bizonyos DNS-részeitek egybeolvadása, amelynek következtében létrejött a 23 kromoszómátok. A folyamat során számos dolog történt egyszerre.

Amikor egy gazda a földjére nézve úgy dönt, hogy kukoricát fog termeszteni, akkor másképp tekint erre a folyamatra, mint azok, akik végül megeszik majd a kukoricát. Utóbbiak például feltehetik a kérdést, hogy „Mikor lesz fogyasztásra alkalmas a kukorica?” Ekkor azt a választ kapják, hogy „Amikor a szárak már elég magasak, akkor leszedik a csöveket, megfőzik és felszolgálják.” A kukorica fogyasztója számára ez a kukorica története. Az egész a betakarítással kezdődik. De a gazda máshogy tekint erre az egészre. Ő a megmunkálatlan mezőt látja, amit fel kell szántani, meg kell trágyázni, talán néhányszor más növényt kell bele vetni, hogy azokból elegendő nitrogén jusson a földbe, míg végül a föld készen áll a kukorica táplálására. Akkor aztán kezdődhet a vetés, majd amikor kibújnak a palánták, azokat ismét vissza kell forgatni a talajba – ismeritek a történetet. A gazdának tehát egészen más elképzelése van a kukorica történetéről, mint a fogyasztóknak.

Tehát legalább két kérdésetek és forgatókönyvetek van, nem igaz? Mikortól kezdődik a kukorica léte? A gazda és a fogyasztó erre két különböző választ ad. Akkor most melyik a helyes? Attól függ, hogy ki teszi fel a kérdést, a kukorica fogyasztója vagy a termesztője. Igen ám, de van egy harmadik kérdés is: Mi van a kukorica létrehozójával (a teremtőjével)? Ki teremtette a kukoricát? És mikor? Mindezeket példaként mondtam el, hogy lássátok, miért mások a dátumok a témánkkal kapcsolatban is. Minden időpontot el fogok mondani nektek, azután elmesélem azt is, hogy pontosan mi is történt. Tömör leszek, nem húzom az időt.